РОМАН ЈАКОБСОН (1896-1982)

Роман Јакобсон је рођен у Москви, 1896. године. Још као ученик гимназије у Москви (1906-1914), под утицајем директора школе, В. Ф. Милера, познатог културолога, Роман Јакобсон је почео записивати примере градског фолклора – обредне песме, веровања, пословице и загонетке, дечји фолклор. Године 1914. почео је студије на Историјско-филолошком факултету Московског уневерзитета, на Одељењу за словенско-руске студије. У раној младости упознао се и дружио с авангардним уметницима и књижевницима, као што су Маљевич и Хлебников. Већ 1915. Јакобсон је иницијатор формирања и први је председник *Московског лингвистичког кружока*, који су чинили не само лингвисти, већ и талентовани писци тог времена – Мајаковски, Пастернак, Мандељштам. Заједно са двојицом својих колега из Кружока – Н. Ф. Јаковљевим и П. Г. Богатирјовом, на почетку Првог светког рата обавили су теренско истраживање фолклора у Москвској области. С Пјотром Богатирјовом, под утицајем Сосировог лингвистичког учења, касније је написао заједнички рад о природи фолклорног стваралаштва. Након формирања поменутог кружока, већ следеће године (1916) у Санкт Петербургу је формирано друштво младих научника за изучавање поетског језика (ОПОЈАЗ - *Общество по изучению поэтического языка*). Чланови овог Друштва били су познати теоретичари књижевности, као што су: Ј. Н. Тињанов, В. Б. Шкловскиј, Б. М. Ејхенбаум. Прва књига коју је ово Друштво издало била је Јакобсонова монографија о чешком стиху.

Почев од 1920. Јакобсон живи и ради у Чехословачкој. Ту се придружује групи лингвиста и теоретичара књижевности који 1926, оснивају, *Прашки лингвистички кружок*. Њега су сачањивали чешки лингвисти – В. Матезиус, Б. Трнка, Б. Хавранек и други, а њима се придужио и познати руски лингвиста Н. С. Трубецкој. До 1939., када је због Хитлерове агресије на Чехословачку Кружок престао да постоји, објављено је 8 књига. Једну од њих припремио је Јакобсон, а тиче се историје фонолошког система словенских језика. Утицај на њега, у овом периоду, имали су осим Фердинанда де Сосира, још и Бодуен де Куртене, који је поставио основе фонологији. Године 1931. Јакобсон одлази у Брно, где је на Универзитету све до 1939. предавао руску филологију и стару руску књижевност.

Пошто је био јеврејског порекла, Јакобсон, након окупације Чехословачке бежи у Праг, а одатле у Данску, затим у Норвешку, па у Шведску. Ма колико да је била ванредна ситуација, због рата који се ширио Европом, Јакобсон успева да се и у овим земљама повеже са познатим лингвистима и прошири своје филолошко знање. У Данској полемише са знаменитим лингвистом Лујем Хејлмслевом, представником *Копенхашког лингвистичког кружока*. Овде Јакобсон пише свој рад о гласовним законитостима дечјег језика. У Норвешкој се повезује с лингвистом Алфом Сомерфелтом и са њим договара заједнички рад на фонолошком атласу европских језика. У Шведској се среће са лекарима који су истраживцали афазију, што му помаже да заврши свој рад о дечјем језику и афазији. У Норвешкој и Шведској изучава и фонолошки систем нивхског језика, који припада малобројном народу Сибира.

Године 1941. Јакобсон успева да се из Гетебурга бродом пребаци у Њујорк. Врло брзо ту се укључио у рад *Слободне школе виших истраживања*, где се окупило више знаменитих истраживача, емиграната из Европе. Међу њима био је и оснивач структуралне културне антропологије Клод Леви Строс, немачки филозоф Ернст Касирер, италијански лингвиста Ђ. Бонфанте и други. Сви они, 1943. формирају *Њујоршки лингвистички кружок*.

Од 1949. па до 1967. Јакобсон је ангажован као професор једног од најбољих америчких универзитета – Харвардског, а од 1957. предавао је и на Технолошком институту Масачусетског универзитета.

Умро је 1982. у граду Кембриџу (Масачусец) у САД-у, где је и сахрањен. На његовом гробу и пише „руски филолог“. Имао је држављанство Русије, Чехословачке и САД и према свим тим државама исказивао је лојалност.

Почев од 1956. па до 1979. Јакобсон је често долазио у Совјетски Савез и никад није заборавио своје руске корене, као и то, да је у Москви стекао своје основно филолошко образовање. Чак је, при крају живота, размишљао да се врати у Москву.

Фонолошки правац у лингвистици, коме је припадао Јакобсон, изучава гласове језика у вези са њиховом функцијом разликовања значења. Јакобсон је установио да се сваки језички гласовни систем заснива на бинарним опозицијама њених елемената. Он је предложио да се те елементарне јединице језика, из којих се граде фонеме, назову *квантеме*. Да би доследно развио своју теорију бинарних опозиција Јакобсон користи и резултате електроакустичких истраживања. Неурофизиолошка истраживања преноса информација од слушног рецептора до централног нервног система, потврдила су хипотезе Јакобсона, да постоји неуролошки корелат акустичким особинама језика. Фонолошка истраживања, уз помоћ математике, подстакла су развитак посебне научне дисциплине, која се назива *теорија информације*.

Сходно фонолошкој теорији бинарних опозиција, Јакобсон разрађује такав модел и у пољу морфологије, уводећи бинарну опозицију *маркирано/немаркирано*.

Важно поље Јакобсонових истраживања јесте стих, пре свега стих словенског фолклора. Компаративним истраживањем јужнословенског и северноруског фолклорног стиха он реконструише полазно, прасловенско стање.

Према Јакобсону, лингвистика, бавећи се разменом језичких порука, чини комплекс с етнологијом, тј. културном антропологијом, која изучава друге видове размене у људском друштву. Он запажа да постоји потреба заснивања опште науке о знаковним системима, коју је још у XIX веку амерички филозоф Ч. Пирс назвао *семиотика*. Тако је Јакобсон подстакао експанзују семиотичких истраживања језика, књижевности и културе, како у Западној Европи, тако и у Источној, пре свега у Совјетском Савезу и Пољској. На неким од научних скупова, посвећених семиотичким истраживањима, учествовао је и сам Јакобсон. Овде треба поменути чувену Московско-Тартуску семиотичку школу, која је постојала више од двадесет година (Ј. Лотман, В. В. Иванов, В. Н. Топоров, Б. А. Успенскиј, Т. Цивјан и други).

У низу заслуга Романа Јакобсона развитку различитих научних дисциплина, треба поменути и његов подстицај обнови истраживања словенске митологије. До Другог светског рата били су објављени сви релевантни, иначе малобројни извори за изучавање ове научне дисциплине. Због оскудних података завладао је скептицизам да се може реконструисати словенска митологија. Друштвене промене које су захватиле две највеће словенске земље – Русије и Пољске, нису погодовале изучавању митологије. Шездесетих година XX века, Јакобсон обраћа пажњу на значај лингвистичких података, у индоевропском контексту, за реконструкцију словенских богова, па се тиме оживљавају истраживања у том правцу.

Постоје вишеструки разлози да се Роман Јакобсон не заборави у Србији. Први је, да се он темељно бавио српским фолклором, у првом реду епским песмама. Његова дисертација, одбрањена у Прагу, на Немачком универзитету, гласи: „О стиху српскохрватских народних епских песама“. Друго, између два светска рата и касније он је био у контакту с академиком Александром Белићем. Активно је учествовао у припреми Београдског међународног славистичког састанка, 1955. када је и примљен за иностраног члана САНУ. За овај састанак Јакобсон је приложио рад „Изучавање словенских језика и упоредна славистика у Сједињеним Америчким Државама“, који је објављен 1957. у целини у материјалу за овај састанак. Треће, као члан дипломатске мисије Совјетског Савеза у Прагу, био је посредник у разговорима између представника Влада Краљевине Југославије и Совјетског Савеза о успостављању дипломатских односа између две државе. Четврто, његово учење прихватају и развијају тада млади лингвисти Милка и Павле Ивић. Милка Ивић и Сретен Марић сачинили су избор Јакобсонових радова који су преведени и објављени у Србији, 1966. у чувеној Нолитовој едицији „Сазвежђа“, под називом *Лингвистика и поетика*. Један избор Јакобсонових радова о поетици, под називом *Огледи из поетике*, сачинио је Леон Којен, који је објављен у београдској „Просвети“, 1978. године. Којен се иначе темељито бавио Јакобсоновим делом. Треба напоменути да се српски лингвиста, Гојко Ружичић, јавља као коаутор рада, заједно са Јакобсоном, „Српски Змај Огњени Вук и руски еп о Всеславу“. *Тезе Прашког лингвистичког кружока* из 1929. превео је на српски Александар Илић (објављено у *Трећем програму* Радио Београда, пролеће 1975, бр. 25).

*Љубинко Раденковић*